Genocid nad Srbima u Nezavisnoj Državi Hrvatskoj
Genocid nad Srbima u Drugom svjetskom ratu podrazumijeva masovna pogubljenja, prisilna pokrštavanja, deportacije u logore, progone i druge ratne zločine počinjene nad srpskim narodom. Prema raznim procjenama tokom Drugog svjetskog rata ubijeno je više stotina hiljada Srba na području okupirane Jugoslavije. Veliki broj njih bili su civili koji su ubijeni u ustaškom koncentracijskom logoru Jasenovac. Broj žrtava Srba ili bilo koje druge jugoslavenske etničke grupe nemoguće je tačno utvrditi jer postoji više procjena. Demografski gubici Jugoslavije u Drugom svjetskom ratu iznose 1.685.000 ljudi prema zvaničnom izvještaju objavljenom 26. maja 1945, odnosno 1.706.000 prema kasnijem izvještaju. Pritom, broj od 1.706.000 jest ukupan demografski gubitak, koji uključuje i umrle. Broj ubijenih ljudi svih nacionalnosti Vladeta Vučković procjenjuje na milion. Prema popisu žrtava Jugoslavenske državne komisije iz 1964. broj umrlih civila i partizana kojima se zna ime i prezime u cijeloj Jugoslaviji bio je 597.323, na što je dodano i 20% nepoznatih žrtava. Od tog broja, 346.740 (58%) bili su Srbi.